钦定古今图书集成/方舆汇编/边裔典/第101卷 > 《产妇》
## 钦定古今图书集成/方舆汇编/边裔典/第101卷 > 《产妇》

蕃妇产后，即作热饭抹之以盐，纳于阴户，凡一昼夜
而除之，以此产中无病，且收敛常如室女。余初闻而
诧之，深疑其不然。既而所泊之家，有女育子，备知其
事，且次日即抱婴儿同往河内澡洗，尤所怪见。又每
见人言蕃妇多淫，若丈夫不中所欲，即有买臣见弃
之事。若丈夫适有远役，只可数夜。过十数夜，其妇必
曰：“我非是鬼，如何孤眠？”淫荡之心尤切。然亦闻有守
志者，妇女最易老。盖其婚嫁产育既早，二三十岁人
已如中国四、五十人矣。